SET ปิดเช้าวูบ 15 จุด วิตก “โควิด-19” ระลอกใหม่รุนแรง ลุ้นบ่ายรีบาวด์
SET ปิดเช้าวูบ 15 จุด วิตก "โควิด-19" ระลอกใหม่รุนแรง ลุ้นบ่ายรีบาวด์ โดยดัชนีช่วงเช้าปิดที่ระดับ 1,565.10 จุด ลดลง 14.56 จุด หรือ 0.92% มูลค่าการซื้อขาย 5.68 หมื่นล้านบาท
7 เม.ย. 2564

สื่อข่าวรายงานว่า ดัชนีช่วงเช้าปิดที่ระดับ 1,565.10 จุด ลดลง 14.56 จุด หรือ 0.92% มูลค่าการซื้อขาย 5.68 หมื่นล้านบาท 
10 หุ้นกดดัชนีเช้านี้

ด้านนายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยเช้านี้เกิด Panic กระแทกลงไปใกล้แถว 1,550 ซึ่งเป็นแนวสำคัญก่อนที่จะรีบาวด์ขึ้นมาได้บ้าง แม้จะยังเคลื่อนไหวในแดนลบอยู่ เนื่องจากเผชิญผลกระทบจากการแพร่ระบาดไวรัสโควิด-19 ในประเทศที่รุนแรงขึ้นเรื่อย ๆ จึงได้มีการลดความเสี่ยงก่อน อีกทั้งดัชนีฯใกล้ระดับ 1,600 จุดก็ค่อนข้างจะตึงตัวด้วย
ขณะที่ตลาดหุ้นในภูมิภาคเอเชียเช้านี้เคลื่อนไหวในแดนบวกเป็นส่วนใหญ่ ขานรับภาพเศรษฐกิจโลกค่อย ๆ ฟื้นตัวขึ้น เห็นได้จากตัวเลขภาคการผลิตที่ออกมาดีในหลายประเทศ และตัวเลขภาคบริการของสหรัฐ และจีนก็ออกมาดีกว่าคาด จากนี้ก็ติดตามตัวเลขภาคบริการของยุโรปต่อไป นอกจากนี้ กองทุนการเงินระหว่างประเทศ (IMF) คาดการณ์ว่า เศรษฐกิจโลกจะขยายตัว 6% ในปีนี้ เพิ่มขึ้นจากที่เคยคาดการณ์ไว้เมื่อเดือนม.ค.ว่าจะขยายตัว 5.5% โดยทั้งยุโรป, จีน และอินเดีย ต่างก็ได้รับการปรับเพิ่มคาดการณ์การเติบโตเศรษฐกิจกัน ส่งผลให้ว่าแม้ดัชนีฯปรับตัวลงลึกแต่ก็มีแรงตั้งรับเหมือนกัน
พร้อมกันนี้ให้รอติดตามการทยอยประกาศผลประกอบการของบริษัทจดทะเบียน และสถานการณ์การแพร่ระบาดไวรัสโควิด-19 รวมถึงติดตามภาครัฐฯจะมีมาตรการอะไรมาหยุดยั้งการแพร่ระบาดโควิดหรือไม่
สำหรับแนวโน้มการลงทุนในช่วงบ่ายนี้ นายวิจิตร กล่าวว่า ตลาดฯคงจะยังเคลื่อนไหวในแดนลบอยู่ แต่อาจลดช่วงลบได้บ้าง พร้อมให้แนวรับ 1,560 จุด ส่วนแนวต้าน 1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
STGT    มูลค่าการซื้อขาย   3,215.15 ล้านบาท  ปิดที่  44.00 บาท เพิ่มขึ้น  2.00 บาท
STARK   มูลค่าการซื้อขาย   2,926.87 ล้านบาท  ปิดที่   4.60 บาท เพิ่มขึ้น  0.22 บาท
DELTA   มูลค่าการซื้อขาย   2,568.85 ล้านบาท  ปิดที่ 382.00 บาท เพิ่มขึ้น  3.00 บาท
CPALL   มูลค่าการซื้อขาย   1,821.80 ล้านบาท  ปิดที่  65.25 บาท ลดลง   0.75 บาท
PTT     มูลค่าการซื้อขาย   1,571.86 ล้านบาท  ปิดที่  39.50 บาท ลดลง   0.50 บาท